[{"text_idx": "#000002", "text": "Harrera egin diete Aretxabaletako alkateak \u2013Unai Elkoro\u2013 eta Garabideko lehendakariordeak \u2013Jon Sarasua\u2013 urrian zehar egingo den Ikastaldiaren 10 hizkuntza gutxiagotuetako 16 ordezkariei. Unaik ongi etorri hitzak izan ditu kurtsoan parte hartuko dutenentzat eta Jonek Garabideren eta esku artean dituen egitasmoen helburuak zehaztu ditu. Etorritako indigenen ordezkariak, Guatemalako kaqchikel komunitateko kidea den Gloria Beatriz Puc Chiquito\u0301k, bere aldetik, eskerrak eman ditu eman zaien aukerarengatik eta kurtsoarekin bete nahi dituzten espektatibak azaldu ditu. Astelehenetik, beraz, martxan da GARABIDE Elkarteak Euskal Herrian antolatu duen \u201cHizkuntza Gidaritzari Buruzko Ikastaldia\u201d eta hilabetez luzatuko da Garapenerako Lankidetzaren Euskal Agentziak eta Beasaingo Udalak babesten duten formazio honen bigarren edizioa."}, {"text_idx": "#000003", "text": "Urriaren 30 arte Euskal Herrian izango ditugun 16 partaideek euren herrietan gidaritza perfila dute \u2013kargu instituzionalak, politikariak...\u2013 eta Euskal Herrian 180 orduko formazio intentsiboa jasoko dute hizkuntzak biziberritzeko gidaritzan. Guztira 10 hizkuntza gutxiagotutako 16 kide izango dira gurekin: Kitxua (Ekuador), Nasa (Kolonbia), Kaqchikel (Guatemala), Nawat (Mexiko), Yukatango Maia (Mexiko), Amazigh (Rif, Maroko), Maputxe (Txile), Aimara (Bolibia), Guarani\u0301 (Bolibia) eta Kiche (Guatemala)."}, {"text_idx": "#000004", "text": "Ikastaroaren xehetasunei dagokienez, alor teorikoan euskalgintzako eta instituzioetako 16 aditu izango dituzte irakasle, tartean Belen Uranga, Jasone Mendizabal edo Patxi Baztarrika. Alde praktikoan, 19 irteera didaktikorekin osatuko da programa akademikoa, esate baterako Biriatuko Ikastola, Aiaraldea Ekintzen Faktoria edo Errigora nola sortu ziren ezagutzeko eta euskararen biziberritzean jokatzen duten paperaz jabetzeko. Hizkuntza Gidaritzari buruzko ikastaldi honek, gainera, Euskal Herria bustitzea du xede eta horretarako 10 sentsibilizazio ekintza antolatu dira, urriaren 2an Miarritzen Garabideren \u201cWaye\u201d dokumentalaren estreinaldiarekin hasi eta urriaren 29an Gasteizen \u201cHizkuntza Gutxituak:iraun ala bizi\u201d hitzaldi sortarekin bukatuta."}]